22 Era qai biubiu na Isireli, ra lai keba toka ena buca dravuisiga kei Moapi ena tai adua ni Joritani mai Jeriko.+2 E raica o Pelaki+ na luvei Sipori na ka kece e cakava o Isireli vei ira na Amoraiti,3 qai domobulataki ira na tamata o Moapi, nira sa rui le levu, e rerevaki ira sara ga na Isireli+ o Moapi.4 E qai kaya o Moapi vei ira na qase ni Mitiani:+ “Na ivavakoso qo ena kanilaka kece na noda vanua, me vaka ga na bulumakau tagane e dau kanilaka na co ni vanua.”A tui Moapi tiko ena gauna oya o Pelaki na luvei Sipori.5 E tala o koya eso na italai vei Pelami na luvei Piori, mai Picori+ donuya na Uciwai* ena nona vanua dina. E talatala vua, e kaya: “Raica! Sa lako tani mai Ijipita e dua na matatamata. Raica! Era sa robota na dela* i vuravura,*+ ra qai vakaitikotiko sara ga qo e mataqu.6 Yalovinaka, lako mai, cudruva na matatamata qo ena vukuqu,+ nira kaukaua cake vei au. Deu na rawa ni vakadrukai ira qai cemuri ira laivi mai na vanua, niu kila vinaka ni na kalougata o koya o vosavakalougatataka, qai kalouca o koya o cudruva.”7 Era lako sara vei Pelami na qase ni Moapi kei na qase ni Mitiani, era kauta yani e ligadra na isau ni daurairai, ra qai lako vei Pelami,+ era vakadewataka vua na itukutuku i Pelaki.8 E kaya vei ira o koya: “Dou moce i ke ena bogi nikua, au na qai mai kaya tale vei kemudou na vosa cava ga e tukuna o Jiova vei au.” Eratou mani tiko ga kei Pelami na turaga ni Moapi.9 E qai lako mai vei Pelami na Kalou qai kaya:+ “O cei o iratou na tagane eratou tiko qo kei iko?”10 E kaya o Pelami vua na Kalou dina: “E vakauta mai vei au e dua na itukutuku o Pelaki na luvei Sipori, na tui Moapi, e kaya,11 ‘Raica! Na matatamata era lako tani mai Ijipita era sa robota tu na dela* i vuravura.* Mo lako mai qai cudruvi ira ena vukuqu.+ Deu na rawa ni valuti ira qai cemuri ira laivi.’”12 Ia e kaya na Kalou vei Pelami: “Mo kua ni lako vata kei ratou. Kua ni cudruvi ira na tamata, nira sa vakalougatataki.”+13 E tucake ena mataka o Pelami, e kaya sara vei ratou na turaga mai vei Pelaki: “Dou lako ina nomudou vanua, ni besetaka o Jiova meu lesu vata kei kemudou.”14 Eratou biubiu sara na turaga ni Moapi, eratou lesu vei Pelaki qai kaya: “E bese ni lako mai kei keitou o Pelami.”15 Ia e tala tale eso na turaga o Pelaki, era le levu cake ra qai dokai cake vei ratou na imatai ni ilawalawa.16 Era gole yani vei Pelami era kaya vua: “Qo na ka e tukuna o Pelaki na luvei Sipori, ‘Yalovinaka, kua ni laiva e dua na ka me tarova nomu lako mai vei au,17 niu na rokovi iko vakalevu, au na qai cakava na ka ga o tukuna vei au meu cakava. Yalovinaka, lako mai, qai cudruva na matatamata qo ena vukuqu.’”18 Ia e sauma o Pelami vei ira na dauveiqaravi i Pelaki: “Ke mani solia vei au o Pelaki na nona vale e sinai tu ena siliva kei na koula, au na sega ga ni cakava rawa e dua na ka e sega ni vakarota o Jiova na noqu Kalou, se mani lailai se levu.+19 Ia yalovinaka sara, ni tiko tale i ke ena bogi nikua, meu kila kina se cava tale ena tukuna vei au o Jiova.”+20 E qai lako mai vei Pelami na Kalou ena bogi, e kaya vua: “Ke ra gole mai na tagane qori mera mai kacivi iko, mo lako vata kei ira. Ia mo cavuta ga na vosa au tukuna vei iko mo kaya.”+21 E mani tucake ena mataka o Pelami, vakarautaka nona idabedabe ena daku ni nona asa,* qai gole sara kei ira na turaga ni Moapi.+22 Ia e waqa na cudru ni Kalou ni sa lako o koya, qai lai tu mai gaunisala na agilosi i Jiova me tarovi koya. E vodo voli o Pelami ena nona asa, rau salavata kei koya e rua nona dauveiqaravi.23 Ni raica na asa ni duri tu e gaunisala na agilosi i Jiova, qai taura tu e ligana e dua na iseleiwau, e saga sara me gole tani mai na gaunisala me tiva ina were. Ia e tekivu mokulaka na asa o Pelami me suka tale i gaunisala.24 E duri tu ga na agilosi i Jiova ena sala qiqo ena maliwa ni rua na loganivaini, e lalagavatu na yasana ruarua.25 Ni raica ga na agilosi i Jiova na asa, e ravita sara na lalagavatu qai vakataotaka na yava i Pelami ena lalaga, e tekivu mokulaka tale o Pelami.26 E tasivi tale na agilosi i Jiova qai lai duri tu ena dua na vanua qiqo, e dredre kina na gole ina imatau se na imawi.27 Ni raica ga na agilosi i Jiova na asa, e davo sara ni se vodo tu ga o Pelami, e katakata sara ga o Pelami qai mokulaka tiko ga na asa ena nona ititoko.28 Sa qai vakavuna o Jiova me vosa na asa,*+ e kaya vei Pelami: “Na cava au cakava vei iko mo mokulaki au kina vakatolu?”+29 E sauma o Pelami vua na asa: “Baleta ga ni o vakalialiai au. Ke a tu e ligaqu e dua na iseleiwau, keu sa vakamatei iko!”30 E kaya tale vei Pelami na asa: “Vakacava au sega ni nomu asa o dau vodoka ena nomu bula taucoko me yacova mai nikua? Bau dua na gauna au cakava kina va qo vei iko?” E sauma o koya: “Sega!”31 E qai dolava na mata i Pelami o Jiova,+ e mani raica o koya ni duri tu e gaunisala na agilosi i Jiova, e tu e ligana e dua na iseleiwau. Sega ni bera ni sa cuva o koya qai davo vakatoboicu.32 E qai tukuna na agilosi i Jiova vua: “Na cava o mokuta kina vakatolu na nomu asa? Raica! O yau sara ga, au lako mai meu mai tataro, ni ka o cakava e sega ni vaka na noqu inaki.+33 E raici au na asa qai saga me gole tani mai vei au vakatolu.+ Kaya mada ke a sega ni gole tani mai vei au! Keu sa vakamatei iko oti qai bula ga na asa.”34 E tukuna o Pelami vua na agilosi i Jiova: “Au sa valavala ca, niu sega ni kila ni o kemuni ga oni duri tu e gaunisala moni tavaki au. Ia ke ca e matamuni, au na lesu tale.”35 Ia e kaya vei Pelami na agilosi i Jiova: “Lako vata kei ira na tagane qo, ia mo cavuta na vosa au tukuna vei iko.” E mani tomani ira na turaga nei Pelaki o Pelami.36 Ni rogoca ga o Pelaki ni sa yaco yani o Pelami, sega ni bera nona lai tavaki koya ena koro kei Moapi e toka ena bati ni Arinoni, ena iyalayala ni vanua.37 E kaya vei Pelami o Pelaki: “Au sega ni talatala yani vei iko? Na cava o sega ni lako mai kina vei au? O nanuma niu sega ni rawa ni rokovi iko vakalevu?”+38 E sauma o Pelami vei Pelaki: “Au sa lako mai qo vei iko. Ia ena bau vakatarai vei au meu tukuna e dua na ka? Au na rawa ni tukuna ga na vosa e biuta i gusuqu na Kalou.”+39 Mani salavata kei Pelaki o Pelami, rau yaco sara i Kiriaci-usoci.40 E cabora na bulumakau kei na sipi o Pelaki, qai vakauta eso vei Pelami kei ira na turaga era tiko kei koya.41 Ena mataka, e kauti Pelami cake i Pamoci-peali o Pelaki, e rawa ni raici ira na tamata kece mai kea.+
fij_Latn